2019. gada 24. septembrī Noteikumi Nr. 445

Rīgā (prot. Nr. 43 7. §)

**Kārtība, kādā valsts drošības iestādes amatpersona, kura atvaļināta no dienesta sakarā ar noteiktajām prasībām neatbilstošu veselības stāvokli, saņem apmaksātus veselības aprūpes pakalpojumus**

Izdoti saskaņā ar

Valsts un pašvaldību institūciju amatpersonu un darbinieku atlīdzības likuma 39. panta otro daļu

1. Noteikumi nosaka:

1.1. apmaksātu veselības aprūpes pakalpojumu saņemšanas nosacījumus valsts drošības iestādes amatpersonai, kura ir atvaļināta no dienesta sakarā ar noteiktajām prasībām neatbilstošu veselības stāvokli (turpmāk – atvaļināta amatpersona), ja neatbilstības iemesls ir ievainojums vai sakropļojums, vai citāds veselības kaitējums (izņemot arodslimību), kas gūts ar dienesta pienākumu pildīšanu saistītā nelaimes gadījumā (turpmāk – nelaimes gadījums);

1.2. apmaksājamo veselības pakalpojumu veidus un apmaksas kārtību;

1.3. veselības aprūpes pakalpojumus un izdevumus, kuri netiek apmaksāti.

2. Nelaimes gadījuma saistību ar dienesta pienākumu pildīšanu apliecina normatīvajos aktos noteiktajā kārtībā sastādīts akts par nelaimes gadījumu.

3. Lai saņemtu kompensāciju par izdevumiem, kas saistīti ar veselības aprūpes pakalpojumu saņemšanu, kurus atvaļināta amatpersona apmaksājusi no saviem līdzekļiem (turpmāk – kompensācija), atvaļinātā amatpersona attiecīgajā valsts drošības iestādē iesniedz:

3.1. iesniegumu par kompensācijas piešķiršanu. Iesniegumā norāda vārdu, uzvārdu, personas kodu, kontu kredītiestādē, kurā ieskaitāma kompensācija, adresi un tālruņa numuru;

3.2. maksājumus apliecinošus dokumentus, kuros norādīts atvaļinātās amatpersonas vārds, uzvārds, personas kods un kas noformēti atbilstoši likumam "Par grāmatvedību";

3.3. dokumentus, kas apliecina veselības aprūpes pakalpojuma saņemšanu, ja tas neizriet no maksājumus apliecinošiem dokumentiem. Lai saņemtu kompensāciju par šo noteikumu 6.4. apakšpunktā minētajiem ārstniecības līdzekļiem, atvaļinātā amatpersona iesniedz arī ārstniecības personas izrakstītās receptes kopiju vai elektroniskās receptes izdruku.

4. Ja iesniegtā informācija ir nepietiekama, lai pieņemtu lēmumu par kompensācijas piešķiršanu, attiecīgā valsts drošības iestāde atvaļinātajai amatpersonai var pieprasīt mēneša laikā iesniegt papildu informāciju par veselības stāvokli un ar to saistīto atvaļināšanu.

5. Attiecīgā valsts drošības iestāde mēneša laikā izvērtē šo noteikumu 3. un 4. punktā minētos dokumentus un tās vadītājs pieņem vienu no šādiem lēmumiem:

5.1. par kompensācijas piešķiršanu, ja tiek konstatēta atbilstība Valsts un pašvaldību institūciju amatpersonu un darbinieku atlīdzības likuma 39. panta otrajā daļā minētajiem nosacījumiem;

5.2. par atteikumu piešķirt kompensāciju, ja tiek konstatēta neatbilstība Valsts un pašvaldību institūciju amatpersonu un darbinieku atlīdzības likuma 39. panta otrajā daļā minētajiem nosacījumiem.

6. Atvaļinātai amatpersonai kompensē:

6.1. pacienta līdzmaksājumus, kas noteikti saskaņā ar normatīvajiem aktiem par veselības aprūpes pakalpojumu organizēšanas un samaksas kārtību un ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtību;

6.2. izdevumus par ambulatoriem un stacionāriem veselības aprūpes pakalpojumiem, ja tie saņemti ar ģimenes ārsta vai speciālista nosūtījumu;

6.3. izdevumus par ambulatoriem un stacionāriem rehabilitācijas pakalpojumiem, ja atvaļināto amatpersonu uz ārstniecības iestādi to saņemšanai nosūtījis ģimenes ārsts vai speciālists;

6.4. izdevumus par ārstniecības līdzekļiem (izņemot briļļu ietvarus), ja tos izrakstījis ģimenes ārsts vai speciālists;

6.5. maksājumus par plānveida ķirurģiskām operācijām un izmeklējumiem, kas nepieciešami nelaimes gadījumā gūtā ievainojuma vai sakropļojuma seku izvērtēšanai un ārstēšanai;

6.6. vienreizēju iemaksu vai līdzmaksājumu par medicīnisko ierīci – tehnisko palīglīdzekli – saskaņā ar normatīvajiem aktiem par tehniskajiem palīglīdzekļiem, kas atvaļinātajai amatpersonai nepieciešama nelaimes gadījumā gūtā ievainojuma vai sakropļojuma dēļ, ja vienreizējās iemaksas vai līdzmaksājuma segšana pieprasīta ne vēlāk kā 12 mēnešus pēc tehniskā palīglīdzekļa saņemšanas.

7. Atvaļinātai amatpersonai nekompensē izdevumus par šādiem veselības aprūpes pakalpojumiem:

7.1. paaugstināts apkalpošanas līmenis un individuāla aprūpe;

7.2. zobu protezēšanas materiāli (izņemot gadījumus, ja atvaļinātā amatpersona pirms atvaļināšanas no dienesta, pildot dienesta pienākumus, cietusi nelaimes gadījumā un tas nepieciešams nelaimes gadījumā gūtā ievainojuma vai sakropļojuma seku ārstēšanai);

7.3. kosmetoloģiskie pakalpojumi (izņemot gadījumus, ja atvaļinātā amatpersona pirms atvaļināšanas no dienesta, pildot dienesta pienākumus, cietusi nelaimes gadījumā un tas nepieciešams nelaimes gadījumā gūtā ievainojuma vai sakropļojuma seku ārstēšanai);

7.4. seksoloģiskā ārstēšana un seksuāli transmisīvo slimību diagnosticēšana un ārstēšana;

7.5. neauglības ārstēšana, ģimenes plānošana, kontracepcija, mākslīgā apaugļošana un ar to saistīto medikamentu iegāde;

7.6. ģenētiskie izmeklējumi;

7.7. organisma vispārējā stāvokļa un labsajūtas uzlabošanas pakalpojumi;

7.8. estētiski ķirurģiskās operācijas (izņemot gadījumus, ja atvaļinātā amatpersona pirms atvaļināšanas no dienesta, pildot dienesta pienākumus, cietusi nelaimes gadījumā un tas nepieciešams nelaimes gadījumā gūtā ievainojuma vai sakropļojuma seku ārstēšanai);

7.9. homeopātiskās konsultācijas un ārstēšana;

7.10. vitamīni un uztura bagātinātāji;

7.11. ārstēšana, izmantojot netradicionālās ārstēšanas metodes;

7.12. ortodontijas pakalpojumi, zobu balināšana un kosmētiskā zobu pārklāšana;

7.13. diagnostiskie izmeklējumi bez ārsta nosūtījuma;

7.14. grūtniecības pārtraukšanas operācijas bez medicīniskām indikācijām;

7.15. maksas dzemdību palīdzība;

7.16. anonīmā medicīniskā aprūpe;

7.17. ārstēšana, ja tā nepieciešama sakarā ar atvaļinātas amatpersonas prettiesisku rīcību, bezdarbību vai noziedzīgu nodarījumu;

7.18. veselības aprūpe ārvalstīs, ja to var saņemt Latvijas ārstniecības iestādēs;

7.19. pakalpojumi, kuri saņemti šādu iemeslu dēļ:

7.19.1. alkoholisko, toksisko, narkotisko, psihotropo vielu lietošana;

7.19.2. pašnāvības mēģinājums (to apstiprina izmeklēšanas iestāde);

7.20. redzes korekcija ar lāzertehniku (izņemot gadījumus, ja atvaļinātā amatpersona pirms atvaļināšanas no dienesta, pildot dienesta pienākumus, cietusi nelaimes gadījumā un tas nepieciešams nelaimes gadījumā gūtā ievainojuma vai sakropļojuma seku ārstēšanai);

7.21. psihoterapeitiskie pakalpojumi (izņemot gadījumus, ja atvaļinātā amatpersona pirms atvaļināšanas no dienesta, pildot dienesta pienākumus, cietusi nelaimes gadījumā un tas nepieciešams, lai novērstu nelaimes gadījumā gūtu psihotraumu);

7.22. ambulatorie un stacionārie pakalpojumi, kas saņemti iestādēs, kuras nav reģistrētas Ārstniecības iestāžu reģistrā.

8. Kompensāciju izmaksā gada laikā pēc šo noteikumu 3. punktā minēto dokumentu iesniegšanas.

9. Ar kompensācijas izmaksu saistītos izdevumus attiecīgā valsts drošības iestāde sedz no šim mērķim piešķirtajiem valsts budžeta līdzekļiem.

Ministru prezidents A. K. Kariņš

Iekšlietu ministrs S. Ģirģens